# name
Vols cremar més greix? Fes exercici al matí en lloc de fer-lo al vespre

# metadata.dc.description.abstract[].value
Gairebé totes les cèl·lules tenen una mena de rellotge intern que, en relació amb l'activitat del cos i amb factors externs, els indica en quin moment del dia es troben. Forma part del cicle circadiari, que marca el ritme de son i vigília. És una maquinària biològica en què intervenen gens i hormones, mitjançant la qual el cos pot anticipar les activitats característiques i més habituals del cicle dia-nit, de 24 hores, abans no es produeixin. D'aquesta manera pot adaptar els processos fisiològics i optimitzar-los. Per exemple, durant el son no cal que la musculatura rebi gaire energia, per la qual cosa molts dels processos que permeten el subministrament energètic s'alenteixen. Curiosament, a escala genètica aquest cicle d'activitat té una durada de 25 hores, tot i que cada dia es posa en hora gràcies a la sincronització amb senyals externs. Un dels senyals principals és la llum solar, especialment la del crepuscle, que marca el final de les hores diürnes. La retina té unes cèl·lules fotoreceptores que no estan connectades amb l'escorça visual del cervell sinó amb l'anomenat nucli supraquiasmàtic, que és l'encarregat de regular el cicle circadiari general del cos. La llum, però, no és l'únic factor que regula aquest cicle. Se sap que diverses hormones, la temperatura ambiental, la ingesta d'aliments i també l'exercici físic poden actuar sobre els rellotges interns de les cèl·lules per posar-los en hora, segons quina sigui la seva funció. Un equip d'investigadors de l'Institut Karolinska d'Estocolm i de la Universitat de Copenhaguen, encapçalats per la fisiòloga sueca Juleen R. Zierath, ha examinat de quina manera l'hora en què fem exercici físic en relació amb el moment d'ingerir aliments afecta la fisiologia de les cèl·lules adiposes i la presència de greixos circulant a la sang i, de retruc, com tot això influeix en la possibilitat de tenir malalties coronàries. Els resultats obtinguts, publicats a la revista Proceedins of the National Academy of Sciences, indiquen que el millor moment per cremar greixos fent exercici físic és a primera hora del matí, quan s'inicia el període de vigília, amb independència de quan s'hagi menjat per darrer cop.

# metadata.dc.rights[].value
(c) Edició de Premsa Periòdica Ara, 2023

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Vols cremar més greix? Fes exercici al matí en lloc de fer-lo al vespre